**ΝΕΟΕΛΛΗΝΙΚΗ ΓΛΩΣΣΑ Γ΄ΛΥΚΕΙΟΥ**

**1Ο ΚΡΙΤΗΡΙΟ ΑΞΙΟΛΟΓΗΣΗΣ- ΠΑΙΔΕΙΑ ΚΑΙ ΕΚΠΑΙΔΕΥΣΗ**

**ΚΕΙΜΕΝΟ 1**

*ΕΙΣΑΓΩΓΙΚΟ ΣΗΜΕΙΩΜΑ*

*Το κείμενο δημοσιεύτηκε στην ιστοσελίδα «Huffpost» από τον Νικόλαο Αποστολόπουλο, Επίκουρο Καθηγητή Επιχειρηματικότητας και Καινοτομίας στο Πανεπιστήμιο Νεάπολης Πάφου, στις 21 Μαρτίου του 2020.*

**Ο κοροναϊός και η εξ αποστάσεως διδασκαλία**

Ο κοροναϊός και ο φόβος εξάπλωσής του στην κοινότητα σε συνδυασμό με το κλείσιμο σχολείων και πανεπιστημίων και τα αυστηρά μέτρα περιορισμού στις μετακινήσεις, έφερε με επιτακτικό τρόπο στο προσκήνιο την εξ αποστάσεως διδασκαλία. Κάποιες χώρες, όπως για παράδειγμα η Κύπρος, που είχαν εντάξει στην εκπαιδευτική διαδικασία την εξ αποστάσεως διδασκαλία ιδιαίτερα στην τριτοβάθμια εκπαίδευση βρέθηκαν σε πλεονεκτική θέση έναντι άλλων χωρών που τώρα αναζητούν τη χρήση αυτών των εργαλείων και εργάζονται για τη δημιουργία τέτοιων μηχανισμών. Αντίθετα, σε κάποια πανεπιστήμια και στην Ελλάδα αλλά και σε πολλές χώρες της ΕΕ, που δεν είχαν αξιοποιήσει την εξ αποστάσεως διδασκαλία, βρίσκεται αυτές τις μέρες αδρανοποιημένη η εκπαιδευτική και διδακτική διεργασία λόγω του κοροναϊού και χάνονται δεκάδες ώρες διδασκαλίας. Το ερώτημα που τίθεται είναι γιατί χώρες και ιδιαίτερα πανεπιστήμια βρέθηκαν σε αυτή τη δύσκολη χρονικά περίοδο λόγω του ιού χωρίς εναλλακτική λύση για το εκπαιδευτικό σύστημα και για την ομαλή διεξαγωγή των μαθημάτων.

Κανείς μέχρι σήμερα δεν έχει αμφισβητήσει τον σημαντικό ρόλο του εκπαιδευτικού έργου μέσα στις πανεπιστημιακές αίθουσες. Ήταν, είναι και θα είναι σημαντικός. Η εξ αποστάσεως διδασκαλία στοχεύει σε άτομα που για προσωπικούς ή επαγγελματικούς λόγους δεν μπορούν να παραβρίσκονται στις αίθουσες με αποτέλεσμα να καλύπτει άλλες ανάγκες. Η οριογραμμή είναι ξεκάθαρη και η ταυτόχρονη προσφορά συμβατικών και εξ αποστάσεως προγραμμάτων είναι ο ιδανικός συνδυασμός πλέον που αποδεικνύεται από τις διεθνείς πρακτικές των πανεπιστημιακών ιδρυμάτων. Παρ’ όλα αυτά σε πολλές χώρες και σε κάποια πανεπιστήμια επικράτησαν φοβίες και ανησυχίες μήπως η είσοδος της εξ αποστάσεως διδασκαλίας μεταβάλλει τη σχέση εκπαιδευτικού και φοιτητή και αλλοιώσει το διδακτικό έργο που παράγεται στα αμφιθέατρα. Η φοβία αυτή δημιούργησε τείχη και απορρίψεις σε μια περίοδο που η απόκτηση της γνώσης είχε σπάσει τα σύνορα των κρατών, κάτι που εκμεταλλεύτηκαν πολλά ανώτατα εκπαιδευτικά ιδρύματα και συγκέντρωσαν με- γάλο αριθμό φοιτητών από διάφορες χώρες του κόσμου, δημιουργώντας δίγλωσσες σπουδές με εξ αποστάσεως διδασκαλία.

Κάτω από την πίεση του κοροναϊού, που έβαλε λουκέτο σε σχολεία και πανεπιστήμια, όλοι θυμήθηκαν την εξ αποστάσεως εκπαίδευση και τρέχουν να δημιουργήσουν ανάλογα συστήματα με ηλεκτρονικές πλατφόρμες διδασκαλίας. Η επιτυχία, όμως, της εξ αποστάσεως διδασκαλίας εξαρτάται από πολλούς παράγοντες και κυρίως από την εξοικείωση εκπαιδευτικών και φοιτητών. Απαιτούνται παιδαγωγικοί παράμετροι, μεθοδολογία, πρόγραμμα, σχεδιασμός και ανάπτυξη εκπαιδευτικού υλικού. Σε πολλές περιπτώσεις το ακαδημαϊκό προσωπικό δεν είναι εξοικειωμένο με την φιλοσοφία της εξ αποστάσεως εκπαίδευση αλλά και με τις δυνατότητες που παρέχουν οι ηλεκτρονικές πλατφόρμες διδασκαλίας.

Από την άλλη πλευρά, η έλλειψη απαραίτητων επενδύσεων σε τεχνολογικό εξοπλισμό και εξειδικευμένο τεχνικό προσωπικό δημιουργεί σε πολλές περιπτώσεις προβλήματα στην πρακτική εφαρμογή του εκπαιδευτικού έργου. H μετάβαση στην εξ αποστάσεως εκπαίδευση χωρίς την κατάλληλη προετοιμασία, αναπόφευκτα συνοδεύεται από τεχνικά προβλήματα, δυσκολίες υιοθέτησης και δυσπιστία. Τα δίκτυα των πανεπιστημίων δεν είναι σίγουρο ότι θα μπορέσουν να αντεπεξέλθουν στην ταυτόχρονη σύνδεση τόσων φοιτητών. Στα πανεπιστήμια του εξωτερικού, χρησιμοποιούνται κατάλληλες πλατφόρμες οι οποίες έχουν σχεδιαστεί αποκλειστικά για εξ αποστάσεως εκπαίδευση, προνοώντας την παράλληλη συμμετοχή μεγάλου πλήθους φοιτητών. Επιπλέον, τεχνικό προσωπικό πρέπει να είναι σε συνεχή εργασία για την αντιμετώπιση των καθημερινών προβλημάτων σύνδεσης και λειτουργίας που προκύπτουν.

Τα πανεπιστήμια που στον πυρήνα τους παρείχαν μόνο συμβατικούς και παραδοσιακούς τρόπους μάθησης δεν έχουν αναπτύξει εξ αποστάσεως εκπαιδευτικό υλικό. Η ανάπτυξη διαδραστικών εξ αποστάσεως ασκήσεων είναι σημαντική ώστε να υπάρξει διάδραση μέσω της ηλεκτρονικής πλατφόρμας για να προκαλέσει την ενεργή συμμετοχή του φοιτητή. Ελλοχεύει ο κίνδυνος οι φοιτητές απλώς να είναι συνδεδεμένοι και η προσοχή τους να αποσπάται από το εξωτερικό τους περιβάλλον, αφού δε βρίσκονται στο περιβάλλον της παραδοσιακής αίθουσας διδασκαλίας.

Η αποτύπωση των προαναφερόμενων προβλημάτων και εμποδίων στην ξαφνική, γενικευμένη και χωρίς ιδιαίτερη προετοιμασία διδασκαλία εξ αποστάσεως δε στοχεύει στην άρνησή της. Αντίθετα, στοχεύει στην ενημέρωση για τα υπαρκτά προβλήματα ώστε γρήγορα να ξεπεραστούν και να γίνει με καλύτερους όρους η αξιοποίηση των τεχνικών του ψηφιακού κόσμου και του διαδικτύου. Υπάρχουν καλές πρακτικές που πρέπει να αξιοποιηθούν από όλους τους εκπαιδευτικούς φορείς ώστε να ανταποκριθούν στις προκλήσεις και να τις μετατρέψουν σε ευκαιρίες.

**ΚΕΙΜΕΝΟ 2**

*ΕΙΣΑΓΩΓΙΚΟ ΣΗΜΕΙΩΜΑ*

*Το κείμενο αποτελεί μια δημοσίευση της Ελληνικής Ψυχολογικής Εταιρείας στην περίοδο του lock down εξαιτίας της πανδημίας και απευθύνεται στους Έλληνες εκπαιδευτικούς.*

**Για τους εκπαιδευτικούς που κάνουν τη μετάβαση στις νέες μεθόδους διδασκαλίας**

Οι τρέχουσες συνθήκες μάς αναγκάζουν σε μια ξαφνική, σχεδόν βίαιη, μετάβαση στην εξ αποστάσεως εκπαίδευση, είτε με την ασύγχρονη μορφή της είτε με τη μορφή διαδικτυακών μαθημάτων. Η πίεση είναι μεγάλη, ειδικά για όσες και όσους δεν είχαν την ανάλογη εξοικείωση στο παρελθόν. Η αλλαγή του τρόπου, του περιεχομένου και των μέσων διδασκαλίας θέτει υψηλές απαιτήσεις ως προς τον χρόνο εργασίας και την υπομονή εκπαιδευτικών και μαθητών/φοιτητών, εν μέσω μιας κατάστασης που δοκιμάζει, ούτως ή αλλιώς, την ψυχική αντοχή όλων μας.

Να μερικές σκέψεις συμβουλές που ίσως βοηθήσουν:

• Ας είμαστε επιεικείς με τους εαυτούς μας, τους συναδέλφους, το διοικητικό προσωπικό, αλλά και τους μαθητές/φοιτητές μας. ΟΛΟΙ είμαστε υπό πίεση, ακόμη και όσοι δείχνουν πιο συγκροτημένοι και ψύχραιμοι.

• Με τη διαδικτυακή εκπαίδευση δεν μπορούμε να υποκαταστήσουμε την αίθουσα διδασκαλίας και δε χρειάζεται να στοχεύουμε σε αυτό το πρότυπο. Η μετάβαση της διδασκαλίας ενός μαθήματος σε ένα μοντέλο εξ αποστάσεως μάθησης σε τόσο σύντομο χρονικό διάστημα αποκλείει τη δυνατότητα αριστείας. Ας αντικαταστήσουμε τις υψηλές προσδοκίες απόδοσης (της δικής μας και των μαθητών/φοιτητών μας) με ρεαλιστικούς και επιτεύξιμους στόχους.

• Σε πρώτη φάση, ο σημαντικότερος στόχος δεν είναι μαθησιακός. Το σημαντικότερο είναι να βοηθήσουμε τους μαθητές/φοιτητές μας να ανακτήσουν ένα αίσθημα ομαλότητας. Να τους βοηθήσουμε να βάλουν ένα πρόγραμμα στην καθημερινότητά τους και να οργανώσουν το χρόνο τους γύρω από τα μαθησιακά τους καθήκοντα, αντί να τον αφιερώνουν κατά κύριο λόγο στην τηλεόραση και στο διαδίκτυο.

• Ας βοηθήσουμε τους μαθητές/φοιτητές βήμα- βήμα να αισθανθούν άνετα με τον νέο τρόπο διδασκαλίας. Στην αρχή ας κάνουμε λιγότερες ή πιο απλές αναθέσεις εργασιών. Ας τους δώσουμε τον χρόνο να εξοικειωθούν με τη χρήση και λειτουργία της πλατφόρμας εξ αποστάσεως εκπαίδευσης. Τότε, μπορούμε να τους ζητήσουμε κάτι παραπάνω.

• Ας κρατήσουμε τον δίαυλο επικοινωνίας ανοικτό και με τους γονείς των μαθητών. Μεγάλο μέρος της επιτυχίας του εγχειρήματος αυτού βασίζεται στη δική τους συνεργασία. Ας μη τη θεωρούμε δεδομένη: οι γονείς από την πλευρά τους έχουν να διαχειριστούν αρκετές δυσκολίες στην οργάνωση της οικογενειακής ζωής, ενώ πολλές φορές εκτός από τον μαθητή μας έχουν κι άλλα παιδιά που πρέπει να στηρίξουν, όχι μόνο μαθησιακά, αλλά και ψυχολογικά.

Η επόμενη μέρα ας μας βρει όλες και όλους σωματικά και ψυχικά υγιείς, με περισσότερη γνώση, σοφία και εκτίμηση για το αγαθό της ζωής και για τη διά ζώσης επικοινωνία την οποία προσωρινά στερούμαστε.

**ΚΕΙΜΕΝΟ 3**

*ΕΙΣΑΓΩΓΙΚΟ ΣΗΜΕΙΩΜΑ Το ποίημα του Αντώνη Φωστιέρη (1953) προέρχεται από τη συλλογή «Η σκέψη ανήκει στο πένθος», που κυκλοφόρησε το 2000 από τις εκδόσεις «Καστανιώτης».*

**Η αράχνη**

Καθόμουν ώρες μες στην πλήξη μου και χάζευα

Όπως το κάνουν όλοι αυτοί που κουραστήκανε

Από τα τόσα που ελπίζουν ότι ζήσανε

Στο χλιαρό κενό τού να μη σκέφτομαι καθόμουνα

Παρατηρώντας μιαν αράχνη που αιωρείτο.

Εκείνη κάτι θα σκεφτότανε φαντάζομαι

Γιατί όλο ανέβαινε το σιχαμένο ιστό της

Έμενε ακίνητη συσπώντας τις κεραίες κι έπειτα

Ακάθεκτη ορμούσε στο κενό.

Μύγα ή ζωύφιο δεν πέρασε, όσο είδα.

Όμως η θήρα προχωρούσε δίχως θήραμα

Με τη σοφία εκείνου που γνωρίζει πως το ανύπαρκτο

Θέλει δραστήρια τέχνη να το αδράξεις.

Σοφία ωραία λιλιπούτειου τέρατος

Που σε κλωστούλα σάλιου παραμόνευε

Να παγιδέψει το άπιαστο

Και με χαψιές μεγάλες τέλος καταβρόχθισε

Τις ώρες μου, την πλήξη, το κενό.

**ΘΕΜΑΤΑ**

**ΘΕΜΑ Α. (μονάδες 15)**

Να παρουσιάσεις συνοπτικά (70 έως 90 λέξεις) τους λόγους για τους οποίους, σύμφωνα με τον συντάκτη του «Κειμένου 1», ορισμένες χώρες ή πανεπιστήμια δεν αξιοποίησαν τις δυνατότητες της εξ αποστάσεως εκπαίδευσης στην περίοδο της πανδημίας.

**ΘΕΜΑ Β. (μονάδες 40)**

1. «Ο κοροναϊός και ο φόβος εξάπλωσής του στην κοινότητα σε συνδυασμό με το κλείσιμο σχολείων και πανεπιστημίων και τα αυστηρά μέτρα περιορισμού στις μετακινήσεις, έφερε με επιτακτικό τρόπο στο προσκήνιο την εξ αποστάσεως διδασκαλία»:

Να χαρακτηρίσεις το είδος του λόγου (ονοματικός - ρηματικός) που κυριαρχεί στο απόσπασμα και να το μετατρέψεις στο αντίστροφο είδος. Για ποιον λόγο, κατά τη γνώμη σου, ο συντάκτης του κειμένου έκανε την αρχική του επιλογή; (μονάδες 10)

1. [α] «Η φοβία αυτή δημιούργησε τείχη και απορρίψεις σε μια περίοδο που η απόκτηση της γνώσης είχε σπάσει τα σύνορα των κρατών, κάτι που εκμεταλλεύτηκαν πολλά ανώτατα εκπαιδευτικά ιδρύματα και συγκέντρωσαν μεγάλο αριθμό φοιτητών από διάφορες χώρες του κόσμου, δημιουργώντας δίγλωσσες σπουδές με εξ αποστάσεως διδασκαλία»:

Τι είδους (ενεργητική - παθητική) είναι η σύνταξη στο υπογραμμισμένο απόσπασμα; Να το ξαναγράψεις, μετατρέποντάς τη στο αντίστροφο είδος. Για ποιον λόγο, κατά τη γνώμη σου, ο συγγραφέας έκανε την αυθεντική του επιλογή; (μονάδες 8)

[β] «Κάτω από την πίεση του κοροναϊού, που έβαλε λουκέτο σε σχολεία και πανεπιστήμια, όλοι θυμήθηκαν την εξ αποστάσεως εκπαίδευση και τρέχουν να δημιουργήσουν ανάλογα συστήματα με ηλεκτρονικές πλατφόρμες διδασκαλίας»: Να χαρακτηρίσεις τη λειτουργία του λόγου (αναφορική - ποιητική) στο απόσπασμα αυτό και να το ξαναγράψεις μετασχηματίζοντάς το στο αντίστροφο είδος.

Ποια από τις δύο εκδοχές αξιολογείς ως αποτελεσματικότερη, λαμβάνοντας υπόψη την περίσταση επικοινωνίας (σκοπός, πομπός, δέκτης, κειμενικός τύπος); (μονάδες 7)

1. Πώς συνομιλούν, κατά τη γνώμη σου, τα «Κείμενα 1 & 2» ως προς το περιεχόμενο, τον σκοπό και το ύφος; (μονάδες 15)

**ΘΕΜΑ Γ. (μονάδες 15)**

Να γράψεις το ερμηνευτικό σου σχόλιο για το «Κείμενο 3». (150 έως 200 λέξεις)

**ΘΕΜΑ Δ. (μονάδες 30)** Αξιοποιώντας πληροφορίες από το κείμενο και προσωπικές σου εμπειρίες, να γράψεις ένα άρθρο (350 έως 400 λέξεις) για τη σχολική σου ιστοσελίδα, στο οποίο να αξιολογείς τα αποτελέσματα από τη λειτουργία της εξ αποστάσεως εκπαίδευσης στη χώρα μας κατά τη διάρκεια του lock down εξαιτίας της πανδημίας του COVID-19.

**ΣΥΓΓΡΑΦΙΚΟ ΣΤΑΔΙΟ**